b'\n_START_ARTICLE_\nIgor Saksida\n_START_SECTION_\n\xc5\xbdivljenjepis\n_START_PARAGRAPH_\nNa Filozofski fakulteti je diplomiral leta 1990 (slovenski jezik s knji\xc5\xbeevnostjo, primerjalna knji\xc5\xbeevnost) in za svoje delo prejel \xc5\xa1tudentsko Pre\xc5\xa1ernovo nagrado. Od leta 1991 do 1996 se je kot mladi raziskovalec ukvarjal s slovensko mladinsko knji\xc5\xbeevnostjo in didaktiko knji\xc5\xbeevnosti. Leta 1991 je bil izvoljen v naziv asistenta, leta 1992 je zagovarjal magistrsko delo z naslovom Komunikacijski modeli v slovenski mladinski poeziji. Leta 1996 je zagovarjal doktorsko disertacijo Ume\xc5\xa1\xc4\x8denost mladinske dramatike v slovensko knji\xc5\xbeevnost. Istega leta je postal docent za slovensko knji\xc5\xbeevnost, \xc4\x8dlan dveh kurikularnih komisij in \xc4\x8dlan upravnega odbora Pre\xc5\xa1ernovega sklada. Od leta 1998 je predavatelj na Pedago\xc5\xa1ki fakulteti v Ljubljani, na Pedago\xc5\xa1ki fakulteti v Kopru in na Fakulteti za humanisti\xc4\x8dne \xc5\xa1tudije Koper; raziskuje zgodovino in teorijo mladinske knji\xc5\xbeevnosti ter didaktiko knji\xc5\xbeevnosti, pi\xc5\xa1e u\xc4\x8dbenike oz. vodi avtorske ekipe za njihovo pripravo. Je najvidnej\xc5\xa1i raziskovalec mladinske knji\xc5\xbeevnosti mlaj\xc5\xa1e generacije, ki zdru\xc5\xbeuje spoznanja predhodnjih slovenskih raziskovalcev (M. Kobe, H. Glu\xc5\xa1i\xc4\x8d) s sodobnimi teoretskimi izhodi\xc5\xa1\xc4\x8di.\n_START_SECTION_\nStrokovna podro\xc4\x8dja\n_START_PARAGRAPH_\nUkvarja se z mladinsko knji\xc5\xbeevnostjo in didaktiko knji\xc5\xbeevnosti; sestavil je besedila za slovensko knji\xc5\xbeevnost od 2. do 6. razreda osnovne \xc5\xa1ole ter objavil ve\xc4\x8d priro\xc4\x8dnikov in drugih literarnozgodovinskih del. Znanstvene in strokovne \xc4\x8dlanke objavlja tudi v tujih revijah in zbornikih. Od maja 1993 je zunanji izpra\xc5\xa1evalec za slovenski jezik v okviru mednarodne mature (International Baccalaureate).'